Document ID: 32003D0467

32003D0467
L 156/74
JURNALUL OFÍCIAL AL UNIUNII EUROPENE
DECIZIA COMISIEI
din 23 iunie 2003
de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre
[notificată cu numărul C(2003) 1925]
(Text cu relevanță pentru SEE)
(2003/467/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), astfel cum a fost modificată ultima dată prin Regulamentul (CE) nr. 1226/2002 al Comisiei (2), în special anexa A capitolul I punctul 4, anexa A capitolul II punctul 7 și anexa D capitolul I punctul E,
întrucât:
(1)
Directiva 64/432/CEE prevede că statele membre sau anumite părți sau regiuni din statele membre pot fi declarate oficial indemne de tuberculoză, bruceloză și leucoză enzootică bovină pentru efectivele de bovine, sub rezerva respectării anumitor condiții enunțate de directiva menționată mai sus.
(2)
Decizia 1999/467/CE a Comisiei (3), astfel cum a fost modificată ultima dată prin Decizia 2001/26/CE (4), stabilește statutul oficial de indemne de tuberculoză pentru efectivele de bovine din anumite state membre și regiuni din statele membre.
(3)
Decizia 1999/466/CE a Comisiei (5), astfel cum a fost modificată ultima dată prin Decizia 2003/164/CE (6), stabilește statutul oficial de indemne de bruceloză pentru efectivele de bovine din anumite state membre și regiuni din statele membre.
(4)
Decizia 1999/465/CE a Comisiei (7), astfel cum a fost modificată ultima dată prin Decizia 2003/177/CE (8), stabilește statutul oficial de indemne de leucoză enzootică bovină pentru anumite state membre sau regiuni din statele membre.
(5)
Belgia, pentru teritoriul său, și Italia, pentru provinciile Ascoli Piceno, Bergamo, Lecco și Sondrio au prezentat Comisiei documente care atestă respectarea tuturor condițiilor prevăzute de Directiva 64/432/CEE pentru ca teritoriul Belgiei și regiunile italiene menționate să poată fi declarate oficial indemne de tuberculoză pentru efectivele de bovine.
(6)
Belgia, pentru teritoriul său, și Italia, pentru regiunea Sardinia și pentru provinciile Ascoli Piceno, Bergamo, Como, Lecco, Mantova, Sondrio, Trento și Varese au prezentat Comisiei documente care atestă respectarea tuturor condițiilor prevăzute de Directiva 64/432/CEE pentru ca teritoriul Belgiei și regiunile italiene menționate să poată fi declarate oficial indemne de bruceloză pentru efectivele de bovine.
(7)
Italia a prezentat Comisiei documente care atestă respectarea tuturor condițiilor prevăzute de Directiva 64/432/CEE în ceea ce privește provinciile Ascoli Piceno, Bergamo, Brescia, Como, Lecco, Mantova, Sondrio și Varese pentru ca aceste regiuni să poată fi declarate oficial indemne de leucoză enzootică bovină.
(8)
Din motive de claritate, listele cu statele membre și regiunile din statele membre declarate oficial indemne de tuberculoză, bruceloză și leucoză enzootică bovină pentru efectivele de bovine trebuie să figureze în același act. În consecință, Deciziile 1999/467/CE, 1999/466/CE și 1999/465/CE trebuie abrogate.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
State membre și regiuni din statele membre oficial indemne de tuberculoză
(1) Statele membre enumerate la anexa I capitolul 1 sunt declarate oficial indemne de tuberculoză în ceea ce privește efectivele de bovine.
(2) Regiunile din statele membre enumerate la anexa I capitolul 2 sunt declarate oficial indemne de tuberculoză în ceea ce privește efectivele de bovine.
Articolul 2
State membre și regiuni din statele membre oficial indemne de bruceloză
(1) Statele membre enumerate la anexa II capitolul 1 sunt declarate oficial indemne de bruceloză în ceea ce privește efectivele de bovine.
(2) Regiunile din statele membre enumerate la anexa II capitolul 2 sunt declarate oficial indemne de bruceloză în ceea ce privește efectivele de bovine.
Articolul 3
State membre și regiuni din state membre oficial indemne de leucoză enzootică bovină
(1) Statele membre enumerate la anexa III capitolul 1 sunt declarate oficial indemne de leucoză enzootică bovină.
(2) Regiunile din statele membre enumerate la anexa III capitolul 2 sunt declarate oficial indemne de leucoză enzootică bovină.
Articolul 4
Abrogări
Deciziile 1999/465/CE, 1999/466/CE și 1999/467/CE se abrogă.
Articolul 5
Destinatari
Prezenta decizie se adresează statelor membre.
Adoptată la Bruxelles, 23 iunie 2003.

Labels: 0
18
6